32006L0065
L 198/11
JURNALUL OFÍCIAL AL UNIUNII EUROPENE
DIRECTIVA 2006/65/CE A COMISIEI
din 19 iulie 2006
de modificare a Directivei 76/768/CEE a Consiliului cu privire la produsele cosmetice în scopul de a adapta la progresul tehnic anexele II și III la aceasta
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), în special articolul 8 alineatul (2),
după consultarea Comitetului științific pentru produse cosmetice și produse nealimentare,
întrucât:
(1)
În urma publicării în 2001 a unui studiu științific intitulat „Use of permanent hair dyes and bladder cancer risk” (Utilizarea unor coloranți permanenți pentru păr și riscul apariției cancerului la vezica urinară), Comitetului științific pentru produse cosmetice și produse nealimentare (CSPCPN) a ajuns la concluzia că riscurile posibile sunt îngrijorătoare. Comitetul a recomandat Comisiei să ia alte măsuri pentru a controla utilizarea substanțelor chimice în coloranții pentru păr.
(2)
CSPCPN a recomandat, de asemenea, o strategie generală de evaluare a siguranței coloranților pentru păr, inclusiv cerințele pentru testarea posibilei genotoxicități/mutagenicități a ingredientelor cosmetice din coloranții pentru păr.
(3)
În urma avizelor CSPCPN, Comisia împreună cu statele membre și părțile interesate au convenit asupra unei strategii generale de reglementare a coloranților pentru păr, conform căreia industria coloranților a fost invitată să prezinte dosare conținând date științifice privind coloranții pentru păr spre a fi evaluate de CSPCPN.
(4)
Într-o primă etapă de aplicare a strategiei, s-a decis să se acorde prioritate substanțelor din coloranții permanenți pentru păr față de care nu s-a manifestat nici un interes explicit în cursul consultării publice privind utilizarea lor în coloranții pentru păr. Prin urmare, aceste substanțe ar trebui interzise.
(5)
În conformitate cu avizul CSPCPN, anumiți coloranți azoici prezintă un risc pentru sănătatea consumatorilor. Acești coloranți au fost, prin urmare, eliminați din lista pozitivă de coloranți admiși pentru utilizare în produse cosmetice din anexa IV la Directiva 76/768/CEE. Din același motiv, trebuie interzisă, de asemenea, utilizarea acestora în coloranții pentru păr.
(6)
Trebuie prelungită perioada tranzitorie pentru substanțele admise provizoriu în coloranții pentru păr enumerați în partea 2 din anexa III la Directiva 76/768/CEE.
(7)
Prin urmare, anexele II și III la Directiva 76/768/CEE ar trebui modificate în consecință.
(8)
Măsurile prevăzute de prezenta directivă sunt în conformitate cu avizul Comitetului permanent pentru produse cosmetice,
ADOPTĂ PREZENTA DIRECTIVĂ:
Articolul 1
Anexele II și III la Directiva 76/768/CEE se modifică în conformitate cu anexa la prezenta directivă.
Articolul 2
Statele membre adoptă toate măsurile necesare pentru a garanta că, de la 1 decembrie 2006 cel târziu, nici un produs cosmetic care nu se conformează prezentei directive nu este introdus pe piață de către producătorii comunitari sau de către importatorii stabiliți în Comunitate, nici nu este vândut sau cedat consumatorului final.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 septembrie 2006. Statele membre comunică de îndată Comisiei textul acestor acte și un tabel de corespondență între aceste acte și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 19 iulie 2006.